寄葉法曹
作者：彭汝礪
朝代：宋

paragraphs: 參軍琢玉爲天性，靈臺一點秋江靜。
少年勤苦取富貴，不知勤苦今爲病。
世人喜邪疾中正，愛君與物終無競。
圍棋坐爭百局勝，雕弓力挽六鈞勁。
棋子勞神弓力硬，此圖養疾俱非令。
作詩勸君今勿更，詩書自足資游泳。
奧室重簾鎖幽徑，我不見君心怲怲。
疾病勿憂有天命，愷悌君子神所慶。